
הכנסת העשרים
מושב שלישי
<פרוטוקול מס' 791>
מישיבת ועדת הכספים
יום ראשון, ז' באב התשע"ז (30 ביולי 2017), שעה 11:00
<סדר היום:>
<תקנות מס הכנסה (יישום  תקן אחיד  לדיווח ולבדיקת נאותות של מידע על חשבונות פיננסים), התשע"ז- 2017>
נכחו:

<חברי הוועדה:> 
משה גפני – היו"ר
מיקי רוזנטל
מוזמנים:
	קוסאי עאסי
	–
	מנהל תחום מיסוי בין-לאומי, משרד האוצר

	פרידה ישראלי
	–
	המשנה לממונה על הכנסות המדינה, משרד האוצר

	חיליק כהן
	–
	ממונה מפקח ארצי, רשות המסים, משרד האוצר

	יואב משה
	–
	מנהל תחום בכיר החלטות מיסוי, רשות המסים, משרד האוצר

	שרון אהרוני
	–
	מנהל תחום בכיר מיסוי בינלאומי, רשות המסים, משרד האוצר

	דני שפר
	–
	מנהל תחום בכיר מיסוי גז ונפט, רשות המסים, משרד האוצר

	רוני גנוד
	–
	עו"ד משפטית, רשות המסים, משרד האוצר

	לימור תוסייה כהן
	–
	ייעוץ וחקיקה, משרד המשפטים

	רונן נסים
	–
	עו"ד בלשכה המשפטית של בנק ישראל, בנק ישראל

	רעות קינן
	–
	סמנכ"לית קשרי ממשל ורגולציה, התאחדות התעשיינים בישראל

	מיקי טמיר
	–
	עו"ד, איגוד הבנקים בישראל

	עופר חנוך
	–
	עו"ד, איגוד הבנקים בישראל

	לוני בכר
	–
	עו"ד, איגוד הבנקים בישראל

	עמיר פרנקל
	–
	מנהל תפעול, בנק דיסקונט

	עדנה ליטמנוביץ
	–
	עו"ד, בנק הפועלים

	הילה נחמן
	–
	עו"ד, בנק מזרחי

	שרון שוורץ
	–
	יועצת, בנק מזרחי

	סמדר איטה
	–
	יועצת משפטית, חברת הביטוח "הראל"

	מאיר דמן
	–
	מנהל עמותה, איחוד הגמ"חים

	יוסף שימל
	–
	מזכיר, איחוד הגמ"חים

	אביגיל וכסלר
	–
	מישו"ר חשבות ויעוץ עסקי

	מיקי טמיר
	–
	שדלן/ית

	לוני בכר
	–
	שדלן/ית

	עופר חנוך
	–
	שדלן/ית


<ייעוץ משפטי: >
שגית אפיק
אייל לב-ארי
<מנהל/ת הוועדה:>
טמיר כהן
<רישום פרלמנטרי:>
יפעת קדם
<תקנות מס הכנסה (יישום  תקן אחיד  לדיווח ולבדיקת נאותות של מידע על חשבונות פיננסים), התשע"ז- 2017>
<היו"ר משה גפני:>
תקנות מס הכנסה (יישום תקן אחיד לדיווח ולבדיקת נאותות של מידע על חשבונות פיננסיים), התשע"ז-2017. מי מציג את התקנות האלו? קודם תני לנו רקע.
<מיקי רוזנטל (המחנה הציוני):>
איזה משהו יותר כללי.  

<פרידה ישראלי:>
אנחנו מדברים על תקן שפיתח ארגון ה-OECD , תקן אחיד לדיווח על חשבונות פיננסיים של תושבי חוץ. כחלק מהמלחמה בהעלמות מיסים שכל העולם מתמודד איתן, הייתה חשיבה - היא באה בהמשך לחקיקת הפטקא הידועה בארצות הברית - על כך שחשוב מאוד לרשויות המס לקבל נתונים על חשבונות פיננסיים. יש חשיבות לרשויות מס לקבל נתונים על חשבונות פיננסיים שמחזיקים התושבים שלהן מחוץ למדינה. התקן הזה פותח והוצג ב-2014. בגדול הוא אומר, מוסדות פיננסיים בכל מדינה יצטרכו לאסוף מידע על חשבונות פיננסיים שמנהלים תושבי חוץ, ולהעביר את אותם נתונים על אותם  תושבי חוץ והחשבונות שלהם - - 
<מיקי רוזנטל (המחנה הציוני):>
את יכולה להסביר את המושג "לאסוף מידע"?
<פרידה ישראלי:>
מידע זה נתונים על החשבונות הפיננסיים – בעל החשבון, היתרה בחשבון שלו, הכנסות פיננסיות שנזקפו לאותו חשבון במהלך השנה.
<מיקי רוזנטל (המחנה הציוני):>
זאת אומרת, שום דבר שהוא לא דיגיטלי בתוך החשבון. לא לאסוף מידע אם הוא בארץ הזאת או לא בארץ הזאת. 

<פרידה ישראלי:>
לא. 

<מיקי רוזנטל (המחנה הציוני):>
רק מה שנוגע לחשבון. 

<פרידה ישראלי:>
לזהות האם החשבון מוחזק על ידי תושב חוץ. לקחת נתונים לגבי החשבון שלו – היתרה שלו בסוף שנה, הכנסות מסוימות שבמהלך השנה נזקפו לאותו חשבון, ולהעביר את אותם נתונים לרשות המסים במדינה שבה קיים המוסד הפיננסי על מנת שהיא תעביר אותו לרשות המיסים של מדינת התושבות של בעל החשבון.
<מיקי רוזנטל (המחנה הציוני):>
מה ההבדל בין זה לבין פטקא? זה אותו דבר.

<פרידה ישראלי:>
פטקא זו חקיקה שנחקקה בארצות הברית, במסגרתה צריכים להעביר נתונים על חשבונות פיננסיים של אמריקאים. אנחנו כולנו זוכרים את אי הנוחות והקושי שגרמה לנו העובדה שצריך להעביר נתונים על חשבונות של אזרחים אמריקאים שהם הרבה פעמים תושבי ישראל וחוץ מאשר אותה זיקת אזרחות אין להם זיקה לארצות הברית. שיטת המס בארצות הברית היא נדירה, היא מחייבת על בסיס אזרחות. ה-CRS הוא שונה, הוא מחפש את התושבות לצורך מס. זאת אומרת, בכל מקרה שאדם הוא תושב ישראל, חי בישראל, גם אם יש לו אזרחות צרפתית, אזרחות אוסטרלית, אזרחות קנדית - המידע יעבור רק אם הוא תושב לצורך מס באותה מדינה. תושבות בדרך כלל נקבעת במדינות שונות על בסיס מעורב כלשהו - בית קבע, מגורים, מספר ימי שהייה. לכל מדינה יש את החקיקה שלה. המוסדות הפיננסים לא נדרשים לדעת מה חקיקת המס במדינות אחרות, הם אמורים, לגבי חשבונות קיימים, לזהות אינדיקטורים ולפנות לבעל החשבון, להגיד לו שהוא נראה כתושב. הוא יכול מאוד בקלות להציג ולומר שהוא לא תושב. הוא יידרש לתת הצהרה עצמית ואיזו שהיא תעודה ממשלתית. ניקח לדוגמה מישהו שפונים אליו מהבנק, כשלפי האינדיקציות כתוב שיש לו כתובת בצרפת. הוא צריך לבוא ולהגיד: אולי הכתובת ישנה. אני עליתי לארץ. הוא צריך למלא הצהרה עצמית שבה הוא מצהיר שהוא תושב ישראל ומה כתובת המגורים שלו. הוא צריך לצרף איזו שהיא תעודה ישראלית - רישיון נהיגה, תעודת זהות. 

<מיקי רוזנטל (המחנה הציוני):>
סליחה שאני קוטע אותך, יש 600 אלף ישראלים, כמעט 8% מתושבי המדינה יש להם אזרחות כפולה. הנתון הזה ידוע לך?
<פרידה ישראלי:>
האזרחות היא לא פרמטר.
<מיקי רוזנטל (המחנה הציוני):>
מה שאת באה ואומרת זה שאם מדינת ישראל חותמת על הדבר הזה, 600 אלף ישראלים צריכים ללכת עכשיו לעורך דין, להביא - -

<פרידה ישראלי:>
ממש לא.

<מיקי רוזנטל (המחנה הציוני):>
אז תסבירי לי.

<פרידה ישראלי:>
אני מסבירה לאט לאט.

<מיקי רוזנטל (המחנה הציוני):>
תהיה פנייה, מן הסתם, מהמוסד הפיננסי אליהם, כי יש להם אזרחות. 

<פרידה ישראלי:>
לא, אזרחות היא לא פרמטר ב-CRS. האזרחות לא נבדקת. נבדקת כתובת מגורים, טלפון, ייפוי כוח, העברות, דברים מהסוג הזה. אזרחות היא לא פרמטר לעניין ה-CRS. זה דבר שהוא מקל מאוד. עכשיו, גם כשפונים אליהם - - 
<היו"ר משה גפני:>
אנחנו אבל התרגלנו - - 
<פרידה ישראלי:>
אצל האמריקאים הייתה אזרחות.
<היו"ר משה גפני:>
תעזבי את האמריקאים. אנחנו התרגלו בפטקא שהבנקים מאוד פחדנים. זאת אומרת, יש להם אומץ כשהם מרוויחים כסף, אבל ככה הם פחדנים. הם רואים מישהו שהוא אזרח – הוא צודק מיקי רוזנטל - אוסטרלי, הדבר הראשון שהם עושים זה עוצרים לו את החשבון. עד שהוא לא מגיע ומוכיח שהוא לא תושב אוסטרליה הם עוצרים את הכל. ככה התרגלנו בפטקא – עצרו חשבונות על כלום. זה נהיה חצי גיהינום ההתנהלות הפיננסית בעולם המערבי בכלל ובישראל בפרט. איך אנחנו יכולים לוודא שכל מה שאת אומרת כאן בדיון הופך להיות גם מעשי, הופך להיות דבר כזה שלא יסגרו פתאום חשבונות, יעצרו חשבונות או יעקלו חשבונות? בסוף התקלה יוצאת מתחת ידנו, לא מתחת ידכם. אתם חתמתם הסכם. אנחנו לא נרצה לאשר אותו בלי שתהיה ודאות.
<מיקי רוזנטל (המחנה הציוני):>
אנחנו רוצים להילחם בהון השחור, אבל אנחנו לא רוצים להילחם באזרחי ישראל התמימים. 
<פרידה ישראלי:>
ברור.

<מיקי רוזנטל (המחנה הציוני):>
את יודעת, זה פשוט - -  החשש שלנו הוא - - 
<פרידה ישראלי:>
לפני שנגיע אולי לזה, אני רק רוצה עוד כמה מילים. 
<היו"ר משה גפני:>
את מבינה שאני לא הולך לעבור את תסריט הגמ"חים פעם נוספת. זה ברור לך?
<פרידה ישראלי:>
אני משערת שאתה לא מעוניין לעבור - - 
<היו"ר משה גפני:>
בגלל שעד עכשיו אני לא נרדם בלילה מהסיפור הזה.
<פרידה ישראלי:>
דרך אגב, אתה ביקשת ממני, במסגרת החקיקה על שירותי אשראי ללא ריבית, לשבת שוב עם הגמ"חים, לראות בעיות שמטרידות. ישבנו בישיבה. 
<היו"ר משה גפני:>
בסדר, אני לא נכנס לזה עכשיו.

<פרידה ישראלי:>
כיוון שאנחנו מדברים על נושא של תושבות, זה היה מאוד מאוד מרגיע - - 
<היו"ר משה גפני:>
גברת פרידה, עזבי את הסיפור של הגמ"חים. עוד נכונו לנו עלילות בעניין הזה. אני רק לא אצא עם החוק הזה כשאני חוזר על תסריט הפטקא האמריקאית, תיקחי את זה בחשבון. לכן, אל תבקשי שאני אציע מה לעשות עם הגמ"חים, תציעי את. הלאה - - 
<פרידה ישראלי:>
לפני שנגיע לגמ"חים, אני רוצה לספר רגע על התקן - - 
<היו"ר משה גפני:>
אני אומר לחברים שלי גם פה, אני חושש מכל הדברים האלה לא בגלל הגמ"חים - הגמ"חים זה סניף – אלא מזה שאנחנו הופכים את המוסד הפיננסי בישראל למשהו עקר לחלוטין שבסופו של דבר אנחנו, המשק הישראלי, נסבול ממנו. המציאות היא שבן אדם היום נכנס לבנק או לחברה פיננסית כלשהי, יש לו את הפטקא מימין, את ה-CRS משמאל, את מנהל הבנק מקדימה, ואני לא יודע איזה עורך דין מאחורה. אנשים לא יוכלו להתנהל כך, אנשים שמנהלים חברות. אני לא מדבר על הגמ"חים. הגמ"חים זה סיפור בפני עצמו. ההתנהלות המשקית בישראל הופכת להיות בלתי נסבלת. זה בכל העולם המערבי, אני מסכים, אבל בישראל על אחת וכמה וכמה. בישראל יש לנו טבע משונה. ברגע  שיש איזה חשש, בן אדם אומר: למה אני צריך להסתבך, ואז הוא סוגר. חשבתם על זה?
<פרידה ישראלי:>
חשבנו על זה. גם מבחינת המוסדות הפיננסים ה-CRS הוא תקן הרבה יותר ידידותי. מוסד פיננסי אפילו לא נחשב - - 

<היו"ר משה גפני:>
אני הולך לחפש לי חברים אחרים.

<פרידה ישראלי:>
הוא לא נחשב כתושב לעניין התקן. הסנקציות שהאמריקאים - - 
<מיקי רוזנטל (המחנה הציוני):>
מה זה "הוא לא נחשב תושב"? הרי במדינות שונות, אפילו באירופה, חוקי התושבות הם שונים. אין תקן אירופאי אחיד מי נחשב תושב, מי לא.
<פרידה ישראלי:>
לא. לעניין ה-CRS המוסד הפיננסי לא מוגדר אפילו כתושב של מדינה זרה.
<היו"ר משה גפני:>
פרידה, אני מנהל בנק, לצורך הדיון כמובן. 
<מיקי רוזנטל (המחנה הציוני):>
אני המשקיע שלו.

<היו"ר משה גפני:>
גם לצורך הדיון. 
<מיקי רוזנטל (המחנה הציוני):>
רק לצורך הדיון. בדיחות, בדיחות. הרי מחר יעשה יואב יצחק איזו כותרת.

<היו"ר משה גפני:>
מתי אני צריך לקחת חשבון לפי ה-CRS ולהתחיל לברר מה קורה עם הלקוח הזה, לראות מה קורה בחשבון? בחשבון אני רואה שהוא אזרח צרפת. אני מנהל הבנק.
<פרידה ישראלי:>
אתה לא עושה בדיקות על אזרחות.
<היו"ר משה גפני:>
היות והיינו בסרט הזה, בואי נדבר בהווה. אני לא אגיד על מנהל סניף של איזה בנק, באיזו עיר, כדי שאני לא סתם אחשוף אותו, אבל נתקלתי בדברים כאלה. הוא בא ואומר: למה אני צריך להסתבך, אמרו לי רשות המסים, אמרו לי משרד האוצר – אני לא יודע מי אומר, אבל הרבה יגידו - ואומר לי בנק ישראל שאני צריך למסור את הפרטים של האיש הזה אם הוא תושב צרפת. עכשיו, אני לא יודע אם הוא תושב, אני יודע שהוא אזרח. הוא לא כמו השכן שלי שיש לו פה חשבון ואני יודע שהוא אזרח ישראלי לכל דבר ועניין. ואז הוא קורא לו, אומר לו : תגיד לי בבקשה, אתה אזרח צרפת, אבל האם אתה גם תושב. יש לך טלפון שם? יש לך חברים, חברה, משהו? זה מה שהוא יעשה, נכון?
<פרידה ישראלי:>
לא. 
<היו"ר משה גפני:>
ייקחו 600 אלף איש מאזרחי ישראל ויקראו להם, מנהל הסניף יקרא להם. זה יהיה המצב?
<פרידה ישראלי:>
אני יכולה להסביר?

<היו"ר משה גפני:>
בקשה, את חייבת להסביר.

<מיקי רוזנטל (המחנה הציוני):>
זה מה שמטריד אותנו.

<פרידה ישראלי:>
אני עדיין מתעקשת להסביר את המצב מהבחינה הבינלאומית. מהבחינה הבינלאומית התקן הזה פורסם. מדינת ישראל התחייבה ליישם אותו עד סוף 2018. המועד הראשון לחילופי מידע הוא ספטמבר 2018. המדינות התחייבו - -  

<היו"ר משה גפני:>
זאת אומרת, יש לנו זמן.
<פרידה ישראלי:>
לא, אנחנו באיחור. 
<היו"ר משה גפני:>
אפשר לחשוב. למה? 

<פרידה ישראלי:>
כרגע זה יקשה עלינו מאוד.  

<היו"ר משה גפני:>
זה 2018. מה,  טעיתי בתאריך?

<פרידה ישראלי:>
העברת המידע. אנחנו צריכים למסור מידע על 2017 ב-2018, לכן אנחנו תחת לחץ של זמן.
<מיקי רוזנטל (המחנה הציוני):>
מה זה "לחץ זמן"? מה קורה אם אנחנו לא מאשרים את זה בוועדה?
<פרידה ישראלי:>
אז אני רוצה להסביר. כרגע ישראל היא מדינת ה-OECD היחידה שבה התקן הזה עדיין לא עבר חקיקה שבתוקף. לא רק זה שהיא מדינת ה-OECD היחידה, אלא למעלה מ-100 מדינות, שזה הרבה מעבר למדינות ה-OECD,  כולל מקלטי מס, התחייבו והעבירו בחקיקה. קיבלנו לפני כמה ימים, מעבר לזה ששר האוצר קיבל מכתבים לתזכורת וכו', מכתב שבו מפורטות שמות המדינות, נדמה לי מ-101 או 102 מדינות שאצלן זה עדיין לא בתוקף. איפה זה לא בתוקף? בארובה, בדומיניקה, גרינלנד, גרנדה, ישראל, קטר, רוסיה , סעודיה, סן מרטן, טרינדד וטובגו. זה מתוך 102 מדינות. אני באמת רוצה להראות את ההיקף הרחב של המחויבות לסטנדרט הזה. אי עמידה בסטנדרט הזה יגרום לסיווג שלנו ברשימות שחורות. זה משהו שאנחנו לא יכולים לעמוד בו כחברים ב-OECD -  ארגון המדינות המפותחות שהוביל את התקן הזה. זה אומר שבנקים בינלאומיים להשקעות, חלק מהתנאים שלהם לעבודה עם מדינה מסוימת זה זה שהיא עומדת בסטנדרטים לשקיפות ולחילופי מידע. זה אומר - באיזה שהוא תהליך - החרמה של ישראל והצגה שלה בתוך רשימות שחורות, כל מדינה לפי הסנקציות שלה.
<מיקי רוזנטל (המחנה הציוני):>
כן, הבנתי. מה שאת אומרת לנו זה שאם אנחנו לא נאשר את זה ככתבו וכלשונו, אנחנו נגרום לזה שמדינת ישראל תיכנס לרשימה שחורה. עכשיו אני שואל אותך רק שאלה אחת שאותי מאוד מטרידה,  וזה הגדרה של תושב מדינה זרה. ההגדרה אומרת - - היא בכלל לא תלויה באזרחי ישראל, היא תלויה במדינה שיש לה בה אזרחות.
<היו"ר משה גפני:>
אני חשבתי שמיקי רוזנטל הולך לשאול אותך את השאלה שהוא שאל גם אותי. השאלה שאני שואל עכשיו מורכבת משני חברי כנסת. למה לא באתם אלינו לפני שחתמתם את ההסכם? 
<מיקי רוזנטל (המחנה הציוני):>
השארתי את השאלה בשבילך, כי היא שאלה יותר טובה. 

<היו"ר משה גפני:>
איך אתם חותמים הסכם? אולי לא נאשר את זה.
<פרידה ישראלי:>
מדינת ישראל הרבה פעמים חותמת על הסכמים בינלאומיים. 
<היו"ר משה גפני:>
כן, אבל דבר שצריך את אישור הוועדה.
<מיקי רוזנטל (המחנה הציוני):>
אז אתם מניחים לנו אקדח על השולחן, ואומרים: אם לא תחתמו, אתם תגרמו נזק למדינת ישראל. אנחנו המחוקק. סליחה, אמנם לא חשובים, בצד, לא משמעותיים. אתם תחתמו, כשאנחנו נהיה חותמת גומי. זה מה שאתם מציעים לנו.
<פרידה ישראלי:>
אנחנו חתמנו כבר על אמנה מולטי ליטראלית לסיוע מינהלי בענייני מס שבין השאר כוללת פרקים שנוגעים לחילופי מידע בין מדינות. לצורך החתימה על האמנה המולטי ליטראלית אנחנו ישבנו בפני הוועדה ותיקנו - - 
<היו"ר משה גפני:>
פרידה, הייתם צריכים לבוא לוועדה לפני זה, אבל בסדר. נו הלאה, נמשיך. גם בפטקא הייתם צריכים לבוא קודם, לא להעמיד אותנו - -  

<פרידה ישראלי:>
באמנה המולטי ליטראלית הגענו לפני לוועדה, סיפרנו לכם שהולכת להיות חתימה על אמנה כזאת שבמסגרתה גם - - 
<היו"ר משה גפני:>
באיזו מסגרת באתם לכאן? 
<פרידה ישראלי:>
חקיקה של תיקון - -

<היו"ר משה גפני:>
באיזו מסגרת באתם ואמרתם את זה? אני לא זוכר. 

<פרידה ישראלי:>
תיקון חוק לתיקון פקודת מס הכנסה. הוספנו סעיף לפקודת מס הכנסה שמאפשר למדינת ישראל לחתום על הסכמים לחילופי מידע. האמנה המולטי ליטראלית הזאת הוזכרה בדיונים. 
<מיקי רוזנטל (המחנה הציוני):>
מאה אחוז, רק הבעיה היחידה - - 
<פרידה ישראלי:>
ה-CRS  - - 

<מיקי רוזנטל (המחנה הציוני):>
אני לא מטיל ספק בכוונותיכם הטובות, אני רק אומר לכם את הדבר הבא: אין מדינה בעולם שלאזרחיה יש כמות כזאת של אזרחות כפולה, חוץ מארצות הברית, וגם שם, לדעתי, באחוזים אנחנו עוברים אותם בהרבה. מדינת ישראל היא ייחודית בעניין הזה - לא חשובות הסיבות ההיסטוריות - ש-8% מאזרחיה יש להם אזרחות כפולה. אין מדינה כזאת בעולם. אתם חתמתם הסכם שלא מתייחס לדבר הזה. הוא יציק עכשיו למאות אלפי תושבי מדינת ישראל, לדעתי, למרות מה שאת אומרת שהאזרחות לא נחשבת. אני אומר לך, כשאני קורא את הגדרת תושב מדינה זרה - - בסופו של דבר אנחנו נתונים לחוקים. אנחנו מפקירים את תושבי מדינת ישראל לחוקים של מדינות אחרות, לחוקי אזרחות של מדינות אחרות. זה מה שכתוב פה.
<פרידה ישראלי:>
אני חושבת שאתה מדבר מתוך הכאב של פטקא, שאכן - - 
<מיקי רוזנטל (המחנה הציוני):>
הכאב של פטקא כואב לי. 
<פרידה ישראלי:>
נכון.

<מיקי רוזנטל (המחנה הציוני):>
כי באתם ואמרתם לנו: תאשרו לנו את זה ככה, אי אפשר לשנות כלום. היינו באותו מצב של אקדח לרקה.
<פרידה ישראלי:>
אני מסכימה. באיזו שהיא מידה אנחנו חווינו חוויה דומה, אבל אני מדברת כעת על ה-CRS. הוא לא מדבר על אזרחות. תן לי קצת לספר מה הולך להיות. יש חשבונות קיימים, יש חשבונות חדשים. כשאנחנו נעביר את התקן הזה - - קודם כל, יש מצבה של חשבונות קיימים בכל המוסדות הפיננסים בישראל. החשבונות הקיימים מחולקים לשניים: חשבונות עם ערך נמוך, חשבונות עם ערך - - 
<מיקי רוזנטל (המחנה הציוני):>
עד מיליון דולר ראיתי.
<פרידה ישראלי:>
לגבי חשבונות עם ערך נמוך, המוסד הפיננסי עושה סריקה אלקטרונית של הנתונים שיש לו ברשומות האלקטרוניות שלו. בנתונים האלה הוא לא בודק אזרחות. הוא בודק מען מגורים, הוא בודק טלפון, הוא בודק אם רשום לו תושבות, אם רשום לו העברות בחשבון, או איזה שהם ייפויי כוח בחשבון, דברים מהסוג הזה. אם הוא מצא אחד מאלה, את אחת מהאינדיקציות - נגיד כתובת בצרפת זו אינדיקציה -  הוא פונה לאותו בעל חשבון ואומר לו שלפי האינדיקציות הוא מזוהה כתושב, ושהוא עומד להעביר עליו מידע. אותו תושב, אם הוא חושב שהוא תושב ישראלי, צריך לבוא למוסד הפיננסי ולתת הצהרה עצמית. בהצהרה העצמית הזאת הוא יגיד, הוא יפרט את המדינות שבהן הוא כן תושב לצורך מס, נגיד רק בישראל. הוא יכתוב: אני תושב לצורך מס בישראל. הוא ייתן עוד איזה שהם פרטים אישיים שלו. להצהרה העצמית הוא יצרף איזה שהוא תיעוד, ראיה תיעודית על הקישור הישראלי שלו, כמו תעודת זהות ישראלית, רישיון נהיגה ישראלי, איזו שהיא תעודה ממשלתית ישראלית. המוסד הפיננסי אמור לקבל את ההצהרה של אותו אדם שהוא לא תושב צרפת לצורך מס אלא תושב ישראל, אלא אם כן ידוע לו או יש לו סיבה לחשוב שההצהרה הזאת לא אמינה. זה אמור להיות מקרים מאוד חריגים. 

<מיקי רוזנטל (המחנה הציוני):>
המוסד חושב שזה לא אמין.

<פרידה ישראלי:>
כן, שזה לא אמין. זהו. אותו אדם נותן הצהרה וראיה תיעודית. המוסד הפיננסי צריך לקבל את ההשגה שלו, לא להעביר לגביו מידע. כשמדובר על חשבון עם ערך גבוה, המוסד הפיננסי צריך קצת לחפש בניירת, בהצהרות שאותו אדם הגיש לצורך חוק יישום הלבנת הון ובמסמכים כאלה שיש לבנק. הוא צריך קצת להעמיק את הבדיקה. כשמדובר בחשבון חדש, אז מי שפותח חשבון ייתן הצהרה. בהצהרה הזאת הוא יכתוב: אני תושב לצורך מס בישראל, זה המספר שלי. זהו, הבנק צריך לקבל את ההצהרה העצמית של אותו אדם שפותח חשבון. רק במקרים חריגים ומיוחדים  - קשה לי לדמיין מה הם כרגע, אבל יכול להיות שיש מקרים כאלה - הבנק יכול לחשוב שיש פה מקרה שהוא לא מקבל את ההצהרה. דרך המלך היא מאוד פשוטה, היא בנויה על הצהרות, היא לא בנויה על אזרחות. אתה לא מחפש את נתוני האזרחות בסריקה האלקטרונית. אנחנו חושבים שאותם דברים שהציקו לנו בפטקה אנחנו יכולים להירגע לגביהם כשמדובר ב - - 
<מיקי רוזנטל (המחנה הציוני):>
אני לא כל כך רגוע. למרות שההסבר שלך הוא לכאורה מניח את הדעת, אני לא כל כך רגוע, אבל תיכף אני אסביר. תמשיכי.
<פרידה ישראלי:>
מישהו מזכיר שיש לי חובת הודעה. אמרתי שהבנק מודיע. הוא קורא לו, מודיע  לו, ויכול לקבל את ההשגה שלו.

<שגית אפיק:>
אחת הבעיות שהייתה בפטקא - - 
<היו"ר משה גפני:>
שמה?

<פרידה ישראלי:>
שכמובן יש חובת הודעה, הם לא יכולים לעשות המוסדות הפיננסיים דברים באופן חד-צדדי. הם מודיעים, למשל, בסריקה: אנחנו ראינו שיש לך כתובת בצרפת, לכן נראה לנו - - 
<שגית אפיק:>
מודיעים לבעל החשבון.
<פרידה ישראלי:>
מודיעים לבעל החשבון, ואז הוא בא. אם זו כתובת ישנה, הוא בינתיים עלה לארץ, הוא ישראלי,  אז הוא נותן את ההצהרה העצמית שהוא תושב ישראל לצורך מס כעת. הוא לא כולל - -
<היו"ר משה גפני:>
יהיה אפשר לכתוב סעיף בתקנות - אחרי שנמצה את כל הדיון, שלא נעשה את זה היום, ונראה שבאמת הכל בסדר מבחינת העניין - שהבנק לא יפגע בלקוח אם לא הוכח שהוא קשור לכל העניין הזה? מה שקרה בפטקא זה שהבנקים היו סוגרים חשבונות.
<פרידה ישראלי:>
אני לא מבינה. מה זה "אם לא הוכח - -"?  

<היו"ר משה גפני:>
את מה שלא כתבנו בפטקא אני רוצה לכתוב פה - שהבנק לא יסגור חשבון, שהבנק לא יפגע בלקוח, אלא אם כן הוכח באופן חד משמעי שהוא קשור לעניין הזה.
<פרידה ישראלי:>
אני מציעה שאנחנו נתקדם עם התקנות, נראה את הדברים. אם נראה משהו שמפריע - -
<היו"ר משה גפני:>
בסדר, אני שואל עקרונית, כי אם לא, אני רוצה לעצור עכשיו את הדיון. אני עברתי סאגה מאוד קשה. יבוא מנהל סניף - אני לא אגיד את שמו, אני לא אגיד באיזה בנק זה, אני לא אגיד באיזה עיר זאת – ויגיד: מה אני צריך להסתבך. הוא, יש לי חשד, ולכן אני קודם סוגר את החשבון. האם אפשר לכתוב בתקנות שהבנק או המוסד הפיננסי שבו אני חבר, שבו אני משתמש כל השנים, לא פוגע בי עד שלא הוכח שאני קשור לעניין הזה? למשל, אני אזרח צרפת, לא תושב. בינתיים מנהל הסניף ראש קטן, סוגר את החשבון, עוצר לי את הכל. נשארים לי 500 אלף שקל בחשבון, אני לא יכול לגעת בזה. האם אפשר לכתוב  את זה בתקנות? שגם אנשים יישאו באחריות בעבודה שלהם. 
<פרידה ישראלי:>
זה נושא שאנחנו צריכים ללבן - -
<היו"ר משה גפני:>
תלבנו. 

<מיקי רוזנטל (המחנה הציוני):>
הם מלכדו אותנו. מה הבעיה? הם חתמו הסכם.

<היו"ר משה גפני:>
לא חשוב.

<מיקי רוזנטל (המחנה הציוני):>
בהסכם כתוב את התנאים. עכשיו, אם אתה משנה, מדינת ישראל לא עומדת בהסכם. 
<היו"ר משה גפני:>
אז לא עומדת.

<מיקי רוזנטל (המחנה הציוני):>
זו בדיוק הבעיה, אני אומר לך.

<היו"ר משה גפני:>
לפי דעתי אפשר לשנות, לא יקרה שום דבר. 
<מיקי רוזנטל (המחנה הציוני):>
הלוואי. אם אפשר - - 

<היו"ר משה גפני:>
מהניסיון של הפטקא התברר לנו שיש מנהלים, ולא מעט, שרוצים לכסות את עצמם. הדבר הראשון שהם עושים - או שסוגרים חשבון, או שמגבילים אותו, או שלא נותנים להוציא משם כסף עד שיתברר לאותו מנהל נכבד שהאיש לא קשור לעניין של ה-CRS. צריך לכתוב בתקנות שמנהל הסניף, מנהל הבנק או מנהל המוסד הפיננסי, עד שלא הוכח שהלקוח קשור לעניין הזה, הוא לא יוכל לפגוע בו.
<פרידה ישראלי:>
אני רוצה לדון בנושא הזה עם הפיקוח על הבנקים.
<היו"ר משה גפני:>
מאה אחוז, בסדר. יש כמה דברים - -  אגב, אני רוצה את הנושא של הגמ"חים להביא לתקנות האלו ככתבם וכלשונם. 

<פרידה ישראלי:>
ה-CRS  - - 

<היו"ר משה גפני:>
גם תדונו אצלכם.

<פרידה ישראלי:>
נדון בזה. ה-CRS - -  
<היו"ר משה גפני:>
פרידה, את לא מצפה ממני ש - - 

<פרידה ישראלי:>
בסדר, אנחנו נדון בזה.

<רונן נסים:>
אני מבין את החששות של חברי הכנסת, אבל כמו שפרידה אמרה, אנחנו צריכים לחשוב על זה, כי אנחנו לא רוצים להגיע למצב שבו לקוח לא ישתף פעולה, זאת אומרת, לא ימסור פרטים שנדרשים לצורך הבירור, והבנק ימצא את עצמו - - 
<היו"ר משה גפני:>
רגע, רונן, אני לא הולך לשבש סדרי בראשית. אנחנו בפטקא עברנו חוויות לא נעימות. אני הואשמתי כיושב ראש הוועדה, אבל גם הוועדה כולה הואשמה בזה. ידנו הייתה קלה על ההדק, זה מה שאמרו לנו רבים. כל הנושא הזה של הפטקא, ההסכם שנחתם עם ארצות הברית, רבים אמרו לנו שבארצות הברית החוק יותר קל מאשר החוק שנעשה כאן. לא דנתם בזה מספיק, אמרו לי כמה אנשים. אני לקחתי את האשמה על עצמי. בסדר, אני מנסה לתקן. אני לא הולך לחזור על זה כאן. זה שאתה אומר, אתה אומר דבר נכון. לא יכול להיות שאנחנו נאפשר לבן אדם לא לשתף פעולה עם הבנק. לא משתף פעולה עם הבנק זה סיפור אחר. אני מדבר על אדם רגיל, נורמאלי, שהיה לנו אותו בפטקא. הוא בא ואמר: אני מנסה לדבר עם המנהל, להסביר לו, להגיד לו מה יש לי בחשבון, מה אין לי בחשבון, את כל מה שנלווה לעניין, אבל הוא קודם כל סגר לי את החשבון. יש מקומות שאני יכול להצביע על מנהלי סניפים. אני כל כך הייתי בתוך העניין שאני לא אסכים לזה. מה שאתה אומר נכון. תחשבו, תנסחו, ותבואו לכאן עם פתרונות. אנחנו לא נוכל לאשר פעם שנייה את אותו הסכם פחות או יותר. אמנם קצת יותר קל, מכיוון שמדובר רק על תושבים שצריך לדעת. מיקי רוזנטל צודק שהוא אומר שתושבים בכל מדינה זה משהו אחר. לא בכל מקום תושב שהוא בהגדרה א' הוא באותה הגדרה במקום אחר, יש מקומות שהתושבים הם משהו אחר. אנחנו צריכים יותר להיות שלמים עם עצמנו שאם אנחנו מאשרים את זה, אנחנו אכן מאשרים דבר שלא יבואו אלינו אחרי זה בטענות, ולכן העליתי את הנושא של המוסדות הפיננסיים שידם לא תהיה קלה על ההדק וגם את הנושא של הגמ"חים שגם היה נושא מאוד טראומתי מבחינתי. את כל הדברים שנלוו אז לבעיות האלו אני מבקש שעכשיו יהיה להם פתרון. תחשבו על זה. תביאו פתרון. בלי זה אני לא אצביע בעד. אני אצביע בעד, בעזרת השם, רק ברגע שהנושאים האלה ייפתרו. את לא מאשימה אותי בגלל זה.

<פרידה ישראלי:>
חס ושלום.
<היו"ר משה גפני:>
מה זה מיליון דולר, הסכום הגדול?
<שגית אפיק:>
זה יתרה מצרפית של מיליון דולר.

<פרידה ישראלי:>
הסברתי שיש בדיקות לחשבונות קיימים. יש בעלי ערך נמוך, ערך גבוה. חשבון בעל ערך גבוה זה חשבון שהיתרה שלו בסוף שנה עלתה על מיליון דולר. 

<היו"ר משה גפני:>
מה זה, אני לא מבין. זאת אומרת, אם יש לי מיליון דולר במשך השנה, או אם יש לי מיליון דולר יתרה - -? 

<פרידה ישראלי:>
· - 
<היו"ר משה גפני:>
אני החזקתי 100 אלף דולר. קניתי עם זה פריג'ידר, קניתי עם זה רכב. קניתי משהו ב-100 אלף דולר. אחר כך נכנס לי עם המשכורות ועם המשכורת של אשתי עוד הפעם 100 אלף דולר. במהלך השנה היה 10 פעמים 100 אלף דולר בחשבון שלי. זה מיליון דולר? 
<פרידה ישראלי:>
לא.

<היו"ר משה גפני:>
אז מה מיליון דולר?

<פרידה ישראלי:>
כמו שאמרתי, מיליון דולר זה סכום רלוונטי לחשבונות קיימים. נגיד שהחקיקה נכנסה לתוקף. מה זה היה אומר? ב-31 לדצמבר 2017 יש את מערכת החשבונות הקיימת, את המערכת של החשבונות שנמצאת באותו רגע. אם יתרה של חשבון  ב-31 לדצמבר היא פחות ממיליון דולר, אתה עושה לו בדיקה רק בסריקה אלקטרונית. אם באותו יום היתרה עולה על מיליון דולר, חוץ מלסרוק אלקטרונית אם יש סממנים של מדינה זרה, אתה גם בודק במסמכים של חוק האיסור הלבנת הון ובניירות ובמסמכים שיש בתיק של הלקוח בבנקים.
<היו"ר משה גפני:>
אבל אם אין לי ב-31 בדצמבר מיליון דולר, יש לי 900 אלף? 

<פרידה ישראלי:>
אז זה חשבון עם ערך נמוך. 

<היו"ר משה גפני:>
מה אז קורה איתי?

<פרידה ישראלי:>
עושים רק סריקה אלקטרונית, כדי לנסות לזהות אם יש סימנים של תושבות במדינה זרה.
<היו"ר משה גפני:>
אבל אין לי מיליון דולר.
<פרידה ישראלי:>
אז בודקים - - רק סריקה אלקטרונית עושים.

<שגית אפיק:>
אז היא בודקת רק את הסממנים – האם יש לך כתובת בארץ זרה.
<פרידה ישראלי:>
אני מריצה תוכנת מחשב לראות האם רשום בכל החשבונות כתובת  - -  

<שגית אפיק:>
איך זה מתיישב עם ה-50 אלף דולר?
<פרידה ישראלי:>
50 אלף דולר זה פטקא.
<היו"ר משה גפני:>
מתי לא בודקים אותי?

<פרידה ישראלי:>
בודקים תמיד. או שעושים על החשבונות הקיימים סריקה אלקטרונית - -
<היו"ר משה גפני:>
כל החשבונות בארץ?

<פרידה ישראלי:>
כן. 

<היו"ר משה גפני:>
זה  אסור גם לנו לחשוב. את כל החשבונות בארץ יתחילו עכשיו לבדוק? 

<פרידה ישראלי:>
כן. 

<היו"ר משה גפני:>
אבל אני אזרח ישראלי, אני לא יצאתי מהארץ בכלל.
<פרידה ישראלי:>
אז לא יצא מזה כלום. יסרקו, יראו אזרח ישראלי, תושב ישראלי, אין סממנים - - 
<היו"ר משה גפני:>
מדברים איתי?

<פרידה ישראלי:>
לא. יפנו אליך רק אם יחשבו שיש סימן שמעיד עליך שאולי אתה תושב מדינה זרה. 

<מיקי רוזנטל (המחנה הציוני):>
למה אתם לא מגבילים את זה בסכום של 200 אלף דולר למשל?
<פרידה ישראלי:>
אם יפנו אליך, תיתן הצהרה שאתה תושב ישראל וגם תצרף צילום של תעודת זהות. זהו. ככה זה אמור להיות.
<שגית אפיק:>
הבנק עצמו עושה את הסריקה?
<פרידה ישראלי:>
כן. המוסד הפיננסי במערכות שלו עושה את הסריקה.
<היו"ר משה גפני:>
אם זה בנק, זה הבנק.

<פרידה ישראלי:>
אם זו חברת ביטוח, אז חברת הביטוח.
<מיקי רוזנטל (המחנה הציוני):>
בקיצור, יטרטרו את כל תושבי - - 
<שגית אפיק:>
זו בדיקה אלקטרונית.

<מיקי רוזנטל (המחנה הציוני):>
כן, אבל בדיקה עקרונית תעלה שאפילו קיבלת סכום של אלף דולר, שהעברת אלף דולר משוויץ, או - -   
<פרידה ישראלי:>
לא. 

<מיקי רוזנטל (המחנה הציוני):>
מה זה "לא"? כן, כן, כן. זה הרי יהיה אחד הסממנים לבדוק - - 
<פרידה ישראלי:>
אחד הסממנים זה העברות קבועות, הוראת קבע לחו"ל.  

<מיקי רוזנטל (המחנה הציוני):>
יש 40 אלף ישראלים שמעבירים לחו"ל לילדים שלהם שהם סטודנטים. הם ישר ייכנסו לתוך הבדיקה. צריך לעשות רף יותר נורמאלי, לדעתי, אבל בסדר, אני לא נכנס איתך עכשיו לפרטים. אני אומר לך שלא יכול להיות שנטרטר אזרחים תמימים שאין להם שום דבר. העברות שטותיות של אלף דולר לחודש יהפכו להיות פתאום סיבה לבדיקת עומק. קשקוש. גם בן אדם שיש לו 30 אלף שקל בחשבון ייכנס לבדיקות כאלו.

<היו"ר משה גפני:>
אני מבקש שתשבו לחשוב, תראו מה עושים עם העניין הזה. אני רוצה שנדע לישיבה הבאה את מי הם בודקים, את מי המוסדות הפיננסיים בודקים, מה אומרת הבדיקה הזאת, זאת אומרת, כמה זה מגיע לאזרחים הישראלים, כמה זה מגיע אליהם שקוראים להם ומדברים איתם. שנדע על איזה סדרי גודל אנחנו מדברים. אם אנחנו מדברים על בדיקה שהבנק עושה, שהוא עושה סריקה אלקטרונית אבל לא מגיע בכלל ללקוח, זה סיפור אחד. תגידו לנו מתי זה קורה.
<פרידה ישראלי:>
אז זאת התשובה.
<היו"ר משה גפני:>
בסדר, אני רוצה מסודר. אני רוצה את העניין מתי כן קוראים להם ושואלים אותם את השאלות האלו, מתי בודקים את הדברים האלה, מה קורה עם אזרח ישראלי שלא עומד בבעיות של החוק הזה. כמו שמיקי אומר, הוא שולח כסף לארצות הברית, הוא שולח כסף לאנגליה ולצרפת. יש לו שם בן שלומד באוניברסיטה, יש לו בן שלומד בישיבה, או יש לו שם איזה עסק שהוא קשור אליו. מתי אז קוראים לו? הרי הוא אזרח ישראלי, הוא לא תושב בריטניה, הוא לא תושב צרפת. מתי קוראים לו? שנדע מראש על מה אנחנו מדברים. תחשבו לגבי העניין הזה.
<מיקי רוזנטל (המחנה הציוני):>
אגב, אדוני, יש בעיה נוספת, שהבנק צריך לדווח על אזרחים שהם לא רק אזרחים ישראלים. זאת אומרת, בוא נאמר שיש אזרח ישראלי שהוא גם אזרח טורקי לצורך העניין. המדינה נאלצת לדווח עליו כל מיני דברים שאני לא בטוח שאנחנו רוצים בזה. יש פה כל מיני דברים בעייתיים.
<היו"ר משה גפני:>
מה צריך לדווח לטורקיה אם אחד הוא תושב טורקיה וגם אזרח ישראלי?
<מיקי רוזנטל (המחנה הציוני):>
לא בטוח שאנחנו רוצים לדווח עליו. 

<היו"ר משה גפני:>
יש דברים שאנחנו לא רוצים לדווח, הוא צודק. 

<מיקי רוזנטל (המחנה הציוני):>
אנחנו לא היינו רוצים לדווח עליהם. מה אתם מדווחים? המהירות הזאת שבה מפשיטים בן אדם במדינת ישראל - - 
<היו"ר משה גפני:>
תעשו טבלה שיהיה יותר קל. 
<מיקי רוזנטל (המחנה הציוני):>
זה הרי לא יכול להיות. זאת פגיעה דרמטית.
<היו"ר משה גפני:>
תחשבו על הדברים. אתם שמעתם את מה - - 

<מיקי רוזנטל (המחנה הציוני):>
המאבק בהון השחור הוא לגיטימי ורצוי, הטרטור של תושבי ישראל הוא ממש לא רצוי.
<היו"ר משה גפני:>
לא, זה לא מאבק בהון השחור.
<מיקי רוזנטל (המחנה הציוני):>
אני יודע. 

<היו"ר משה גפני:>
זה סיפור יותר מורכב.

<מיקי רוזנטל (המחנה הציוני):>
אני סתם אגיד את זה. הבנת את מה שאני רוצה לומר.
<היו"ר משה גפני:>
כן. בסדר, אנחנו נתקדם עם העניין הזה, אבל אנחנו נתקדם עם העניין הזה כשתהיה לנו טבלה מסודרת. גם השאלות ששאלתי קודם - תגידו תשובות על הדברים האלה. אז נוכל להתקדם, נדע איפה אנחנו עומדים, בגלל שעכשיו זה הכל סביב החוק הזה. זה נראה לא טוב. זה מבחינתנו - - אם זה היה חוק ראשון בעניין, היה יותר קל. זה חוק שני בעניין. החוק הזה אמנם יותר קל, אבל בכל אופן הוא חוק שני אחרי ניסיון רע שהיה עם הפטקא. אולי זה היה לא טוב מבחינתי, הייתי צריך לבקש מכם בפטקא, גם בתקנות וגם בחוק, טבלה, שתגידו  מה קורה, איך התהליך הזה יקרה. הוא יבוא לבנק. מה קורה עם מנהל הבנק מול הלקוח, מתי הוא קורא לו, על איזה נושאים הוא שואל אותו, מה הוא מעביר הלאה. לא עשיתי את זה. עשיתי יותר כללי. בסדר. אני מרשה לעצמי להגיד את זה בגלל שזה לא ישנה לי בפריימריז, אבל אם הייתי חבר מרכז הליכוד, לא הייתי אומר את מה שאמרתי עכשיו.

<שגית אפיק:>
אחד הדברים שהתבררו, ואת יודעת את זה, אחרי הפטקא  - בגלל גם ההקבלה של חמישים אלף דולר, שזה אותו סכום שהיה גם להלבנת הון -  זה שפשוט הבנק היה לו לפעמים קל יותר ונוח יותר לעכב חשבון, להקפיא, להמתין, בגלל שהוא עצמו לא ידע איך להתנהל עם זה. מה ששואלים כאן זה איך ייראה היישום כשיתווסף לזה העניין של ה-CRS, שאני מבינה שמדובר בסכומים אחרים. אולי גם הפיקוח על הבנקים מנוסה יותר, אבל עדיין, היישום פה זאת השאלה.

<היו"ר משה גפני:>
טוב. פרידה, רבותיי, בנק ישראל, אני מבקש לישיבה הבאה את כל הדברים שאנחנו אמרנו. אני רוצה תשובות שנוכל להגיד לחברי הוועדה, שלא ניכשל עם הדבר הזה. אז גם יהיה לנו יותר קל לעבור על התקנות. בסדר?
<פרידה ישראלי:>
אוקי.

<היו"ר משה גפני:>
תודה רבה. 

הישיבה ננעלה בשעה 12:23.

